J. Richter, poslanec: (2008-09-17):
Citovaný zákon nadobudol účinnosť 1. mája 2004. V zmysle tohto zákona môže byť prevod vlastníctva majetku štátu obciam a vyšším územným celkom realizovaný až po jeho ponuke štátnym rozpočtovým organizáciám alebo štátnym príspevkovým organizáciám, a to len v prípade, že tieto organizácie o ponúkaný majetok neprejavia záujem. Po ukončení ponukového konania je ministerstvo obrany alebo ministerstvo vnútra povinné ponúknuť prebytočný nehnuteľný majetok obciam alebo vyšším územným celkom v územnom obvode, v ktorom sa nachádza. Prevod vlastníctva majetku obciam alebo vyšším územným celkom sa realizuje bezodplatne formou darovacej zmluvy. V rámci tohto procesu má rozhodujúce postavenie vláda Slovenskej republiky, keďže prevody vlastníctva sa realizujú na základe jej rozhodnutia. Prijatím zákona č. 172/2004 Z. z. sa značne urýchlil a zjednodušil proces nakladania s prebytočným nehnuteľným majetkom štátu v správe Ministerstva obrany Slovenskej republiky. Postup v zmysle tohto zákona znamenal aj majetkový prínos pre obce a vyššie územné celky, keďže tieto subjekty nadobúdajú majetok štátu bezodplatne formou darovacej zmluvy. Od účinnosti tohto zákona prešiel na obce alebo na vyšší územný celok majetok v hodnote takmer 1,7 mld. korún. Celkove išlo o 97 nehnuteľností. Postup podľa tohto doteraz platného zákona mal pozitívny efekt z hľadiska urýchlenia a zjednodušenia procesu nakladania s prebytočným nehnuteľným majetkom štátu v správe ministerstva obrany a ministerstva vnútra. Faktom je však nulový finančný prínos z takéhoto nakladania s majetkom štátu, t. j. žiadny príjem do štátneho rozpočtu. Vzhľadom na to, že ide o majetok štátu nadobudnutý z prostriedkov štátneho rozpočtu, je žiaduce, aby sa časť finančných prostriedkov vrátila naspäť do štátneho rozpočtu. Cieľom vypracovania tejto osobitnej právnej úpravy, ktorú ako poslanecký návrh predkladáme, bolo zosúladenie procesu nakladania s nehnuteľným majetkom štátu v správe Ministerstva obrany Slovenskej republiky s požiadavkami kladenými v rámci vstupu Slovenskej republiky do NATO a vstupu Slovenskej republiky do schengenského priestoru, čo sa týka majetku ministerstva vnútra a colnej správy Slovenskej republiky. Nová úprava rozširuje postup, v rámci ktorého bude majetok štátu ponúknutý aj v rámci osobitného ponukového konania. A takýto majetok štátu budú môcť nadobudnúť aj iné osoby ako obce a vyššie územné celky, avšak odplatne. Bezodplatne budú naďalej nadobúdať majetok štátu len obce a vyššie územné celky. Rozdiel oproti pôvodnej právnej úprave bude v tom, že obce a vyššie územné celky budú môcť prebytočný nehnuteľný majetok štátu nadobudnúť darovaním až v prípade, ak o majetok neprejaví žiaden subjekt záujem v rámci osobitného ponukového konania alebo ďalšieho ponukového konania. Rozsah prebytočného majetku už nie je taký významný, aby sa nakladanie s ním urýchľovalo a zjednodušovalo len na ponuku štátnym rozpočtovým alebo štátnym príspevkovým organizáciám a na jeho darovanie obciam a vyšším územným celkom. Ide už totiž o minimum kasární alebo ich častí. Prebytočných je 6 skladových areálov, 14 pozemkov a vojenských objektov bez stavieb a 26 ďalších vojenských objektov, ako sú cvičiská, tankové cesty, vlečky, strelnice, kryty a iné. Vážené dámy poslankyne, páni poslanci, dovoľujem si vás požiadať o podporu predloženého návrhu zákona, ktorý bude znamenať pozitívny dopad na štátny rozpočet, nakoľko dôjde sčasti k navráteniu finančných prostriedkov, ktoré boli z neho čerpané na vybudovanie, resp. zakúpenie predmetných nehnuteľností.